Tuisfliek van die maand: Klein Karoo | Maroela Media
Klein Karoo ***
Die Afrikaanse rolprentstal is al dikwels daarvoor gekritiseer dat daar deesdae 'n oormaat romantiese komedies is. Onlangs het hierdie genre ook in die stof gebyt omdat dit nie so baie geld by die loket verdien het as gewoonlik nie. Dit wil dus voorkom asof fliekgangers oorversadig aan soetsappige romanse begin raak. Daarom dat hierdie fliek amper as 'n soort voorganger in die genre gesien moet word, en nie noodwendig 'n nabootser of baster vervolg van ander soortgelyke stories nie, al wemel dit van clichés: Man ontmoet meisie, man verloor meisie, en sal man meisie weer vind? is 'n tema so oud soos die genre self. Die gegewe word nou bloot na die Karoo oorgeplaas.
Die Karoo dien ook as een van die hoofkarakters in die storie. Let wel, nie Die Moordenaarskaroo van die onlangse Jagveld nie, maar die idilliese prentjiemooi Karoo rondom Oudtshoorn daar na Prins Albert se kant toe, en dit verfraai die romanse en onwaarskynlike liefde nog verder.
Die rolprent gaan oor 'n fraai onderwyseres (DonnaLee Roberts) wat 'n projek vir minderbevoorregte kinders van stapel stuur. Wanneer die plaas waarop sy haar projek vestig in die mark is, wil niemand haar help wanneer sy haar skooltjie gaan verloor nie, nie eens haar selfsugtige verloofde nie. Tot 'n rolprentmaker opdaag en haar potensiaal, en dié van die skooltjie en die projek, raaksien.
Komedie speel natuurlik 'n belangrike rol. 'n Held en heldin wat dit haat om van mekaar te hou is aan die orde van die dag, en dan die cliché, wat deesdae al holrug gery is: 'n motor wat op 'n verlate pad gaan staan en iemand wat moet help, maar tog onwillig bly. Daardie storie dra al baard, maar dien as afspringplek vir die romantiese intrige wat ontstaan.